На основу члана 37 Статута града Ниша ("Службени лист града Ниша", број 88/08 , 143/16 и 18/2019),

 Скупштина Града Ниша на седници одржаној \_\_\_\_\_\_\_\_\_\_\_ 2020. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Народног музеја Ниш за 2019. годину, број 02 бр. 130/6-20 од 26.02.2020. године, који је Одлуком број 02 бр. 130/8-20 од 26.02.2020. године, усвојио Управни одбор Установе.

 II Решење доставити Народном музеју Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

 **Председник**

 **Бобан Џунић**

***О б р а з л о ж е њ е***

Статутом Града Ниша је у члану 37. став 1. тачка 24. предвиђено да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Установе, на седници одржаној 26.02.2020. године, усвојио је Извештај о раду и пословању Народног музеја Ниш за 2019. годину, Одлуком број 02 бр. 130/8-20 и доставио га Секретаријату за културу и информисање на даље поступање.

У 2019. години Народни музеј Ниш, као установа од великог културног значаја овог дела Србије, посебну пажњу посветио је реализацији својих основних циљева: обради и заштити збирки и презентацији културног, историјског и духовног наслеђа које се чува у депоима музеја, организовањем изложби, радионица и издавачком делатношћу.

У прошлој години музеј је објавио четри каталога изложби, три монографије и три публикације, такође, припремљени су и наредни Зборник музеја и Зборник радова са научног скупа Велики рат 1914. – 1918. који ће бити промовисани током 2020.године.

У изложбеном простору Синагога постављено је осам изложби, од тога три гостујуће. Две планирене изложбе померене су за почетак 2020.године. У промо-галерији „Сремац-Миљковић“ организовано је девет изложби-трибина. Од гостовања Народног музеја треба истаћи гостовање изложбе „Медијана, задужбина Константина Великог“ у Музеју Републике Српске у Бањалуци. У 2019.години завршена су ископавања на локалитету Хумска чука у сарадњи са Археолошким институтом, а средствима министарства културе и града. Овај значајан локалитет дао је остатке истраживаног периода, бронзаног, гвозденог доба, као и римског периода.

Окончане су припреме за реализацију пројекта „Градови у фокусу“. Иначе, припреме су одложиле радове на реконструкцији зграде музеја на Медијани. Завршено је истраживање терми, усвојен је урбанистички пројекат локалитета, као и пројектна документација туристичке презентације налазишта. Музеј је активно учествовао на реализацији припремних активности са Археолошким институтом, Заводом за урбанизам Ниша и Заводом за заштитом споменика културе.

У прошлој години уложен је велики напор да се реши један од највећих проблема музеја, проблем адекватних депоа, као и изложбеног простора, односно зграде музеја.Треба имати у виду и да је мултифункционална зграда у ул. Милојка Лешјанина у процесу реституције враћена власницима. Решењем градоначелника формирана је Радна група за реализацију набавке за пројектну документацију за нову зграду Музеја. Музеј је био покретач и активан учесник у дефинисању пројектног задатка, набавка је покренута на крају прошле године.

У минулој години објекте музеја посетило је 105.460 посетилаца, што је за 13 одсто више у односу на прошлу годину. Домаћих посетилаца било је 65.000, станих 30.000, док је објекте бесплатно посетило 6.300 посетилаца

Имајући у виду да је Извештај о раду и пословању Народног музеја Ниш за 2018. годину сачињен у складу са законом и прописима Града, као и циљевима садржаним у оснивачком акту Установе, Секретаријат за културу и информисање предлаже доношење Решења као у диспозитиву.

СЕКРЕТАР

 Александра Радосављевић